CELEX: 
Language: el
Date: 2019-04-25 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την εξασφάλιση της ομαλής λειτουργίας του ηλεκτρονικού μητρώου για τις ποσοστώσεις που αφορούν τη διάθεση υδροφθορανθράκων στην αγορά

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 25.4.2019
            
            
               για την εξασφάλιση της ομαλής λειτουργίας του ηλεκτρονικού μητρώου για τις ποσοστώσεις που αφορούν τη διάθεση υδροφθορανθράκων στην αγορά 
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 517/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τα φθοριούχα αέρια του θερμοκηπίου και για την κατάργηση του κανονισμού (ΕΚ) αριθ. 842/2006
                  1
               , και ιδίως το άρθρο 17 παράγραφος 2,
            
            
               Εκτιμώντας τα ακόλουθα: 
            
            
               (1)Το άρθρο 17 του κανονισμού (ΕΕ) αριθ. 517/2014 προβλέπει τη δημιουργία κεντρικού ηλεκτρονικού μητρώου για τη διαχείριση των ποσοστώσεων, για τη διάθεση των υδροφθορανθράκων στην αγορά και για την υποβολή εκθέσεων σχετικά με τους υδροφθοράνθρακες, συμπεριλαμβανομένης της υποβολής εκθέσεων σχετικά με τον εξοπλισμό που περιέχει υδροφθοράνθρακες και διατίθεται στην αγορά («μητρώο»). 
            
            
               (2)Από την 1η Ιανουαρίου 2019, σύμφωνα με την τροποποίηση του Κιγκάλι στο πρωτόκολλο του Μόντρεαλ για τις ουσίες που καταστρέφουν τη στιβάδα του όζοντος
                  2
               , οι ενωσιακές εισαγωγές και εξαγωγές χύδην ποσοτήτων υδροφθορανθράκων εμπίπτουν στο σύστημα αδειοδότησης που προβλέπεται στο άρθρο 4β του πρωτοκόλλου του Μόντρεαλ. Η έγκυρη καταχώριση επιχείρησης που ενεργεί ως εισαγωγέας ή εξαγωγέας, κατά περίπτωση, στο μητρώο βάσει του κανονισμού (ΕΕ) αριθ. 517/2014 θεωρείται ότι συνιστά τέτοια άδεια. 
            
            
               (3)Για να εξασφαλιστεί η ομαλή λειτουργία του μητρώου, είναι σημαντικό να καθοριστούν οι απαιτήσεις που βαρύνουν τις επιχειρήσεις για τις οποίες η καταχώριση είναι υποχρεωτική. Οι απαιτήσεις αυτές θα πρέπει, μεταξύ άλλων, να περιλαμβάνουν την απαίτηση παροχής πληροφοριών σχετικά με το χρηματοοικονομικό και νομικό καθεστώς των εν λόγω επιχειρήσεων. Οι πληροφορίες αυτές μπορεί να είναι αναγκαίες προκειμένου να εξασφαλιστεί η αποτελεσματική εφαρμογή της κατανομής των ποσοστώσεων, να αποφευχθεί η στρέβλωση των ποσοστώσεων και να αποτραπούν η περιγραφή και η κατάχρηση των νομοθετικών απαιτήσεων.
            
            
               (4)Η διαφορετική κατάσταση των επιχειρήσεων που έχουν εξουσιοδοτήσει αποκλειστικό αντιπρόσωπο σύμφωνα με τον κανονισμό (ΕΕ) αριθ. 517/2014 θα πρέπει επίσης να αντικατοπτρίζεται στις απαιτήσεις καταχώρισης. 
            
            
               (5)Για να καταστεί δυνατή η αποτελεσματική εφαρμογή του μηχανισμού ποσοστώσεων για τη διάθεση υδροφθορανθράκων στην αγορά μέσω του μητρώου, είναι σημαντικό να παρασχεθούν εγγυήσεις που να διασφαλίζουν ότι η κατανομή των ποσοστώσεων πραγματοποιείται με νόμιμο και δίκαιο τρόπο. Σκοπός του μητρώου είναι διευκολύνει την αποτελεσματική εφαρμογή του μηχανισμού ποσοστώσεων. Ως εκ τούτου, η οργάνωση και η διαχείριση του μητρώου θα πρέπει να επιτρέπουν τη χρήση του ως εργαλείου για την αποφυγή τυχόν περιγραφής ή κατάχρησης των απαιτήσεων για την κατανομή των ποσοστώσεων. Ειδικότερα, όταν ο ίδιος πραγματικός δικαιούχος καταχωρίζει περισσότερες από μία επιχειρήσεις με σκοπό να του χορηγηθεί μεγαλύτερη κατανομή ποσοστώσεων από εκείνη που αναλογεί σε μεμονωμένη επιχείρηση επί της μέγιστης ποσότητας υδροφθορανθράκων που μπορεί να διατεθεί στην αγορά της Ένωσης σύμφωνα με το άρθρο 15 παράγραφος 1 του κανονισμού (ΕΕ) αριθ. 517/2014, οι εν λόγω επιχειρήσεις που έχουν καταχωριστεί από τον ίδιο πραγματικό δικαιούχο θα πρέπει να θεωρούνται μία επιχείρηση για τους σκοπούς της κατανομής των ποσοστώσεων που ορίζεται στο άρθρο 16 παράγραφος 5 του κανονισμού. Το ζήτημα του προσδιορισμού του πραγματικού δικαιούχου μπορεί να συνδέεται με οποιοδήποτε είδος νομικής οντότητας, συμπεριλαμβανομένων, για παράδειγμα, των μικρών και μεσαίων επιχειρήσεων. 
            
            
               (6)Η Επιτροπή, λαμβάνοντας υπόψη την εθνική νομοθεσία και τους κανόνες που διέπουν τη σύσταση και τη λειτουργία των επιχειρήσεων, χρειάζεται τη συνδρομή των κρατών μελών για να αξιολογεί την πληρότητα και την ακρίβεια των πληροφοριών που παρέχονται από τις επιχειρήσεις για τους σκοπούς της καταχώρισης. Συνεπώς, τα κράτη μέλη θα πρέπει να υποχρεούνται να συνεργάζονται και να ανταλλάσσουν πληροφορίες με την Επιτροπή, προκειμένου να διασφαλίζεται η ομαλή λειτουργία του μητρώου. 
            
            
               (7)Η Επιτροπή οφείλει να διασφαλίζει ότι τα δεδομένα προσωπικού χαρακτήρα που παρέχονται δυνάμει του άρθρου 17 του κανονισμού (ΕΕ) αριθ. 517/2014 υποβάλλονται σε επεξεργασία σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου
                  3
               .
            
            
               (8)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστάθηκε βάσει του άρθρου 24 παράγραφος 1 του κανονισμού (ΕΕ) αριθ. 517/2014, 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Αντικείμενο 
            
         
         
            
               Ο παρών κανονισμός καθορίζει τις γενικές και λειτουργικές απαιτήσεις για την καταχώριση στο μητρώο που δημιουργείται σύμφωνα με το άρθρο 17 παράγραφος 1 του κανονισμού (ΕΕ) αριθ. 517/2014.
            
            
               Άρθρο 2
            
            
               Ορισμοί
            
            
               Ως «πραγματικός δικαιούχος» νοείται ο πραγματικός δικαιούχος όπως ορίζεται στο άρθρο 3 σημείο 6 της οδηγίας (ΕΕ) 2015/849 του Ευρωπαϊκού Κοινοβουλίου και του Συμβουλίου
                  4
               . 
            
            
               Άρθρο 3
            
            
                Απαιτούμενες πληροφορίες για την καταχώριση στο μητρώο
            
            
               1.Οι επιχειρήσεις που είναι εγκατεστημένες στην Ένωση παρέχουν τις ακόλουθες πληροφορίες στην Επιτροπή με σκοπό την καταχώρισή τους στο μητρώο:
            
            
               α)την επωνυμία και τη νομική μορφή της επιχείρησης, όπως εμφανίζονται στα σχετικά επίσημα έγγραφα σύμφωνα με τις εθνικές νομοθεσίες και πρακτικές·
            
            
               β)την πλήρη διεύθυνση της επιχείρησης, συμπεριλαμβανομένων της οδού και του αριθμού του κτιρίου, του ταχυδρομικού κώδικα και του ονόματος της πόλης και της χώρας· 
            
            
               γ)τον αριθμό τηλεφώνου της επιχείρησης, συμπεριλαμβανομένου του διεθνούς κωδικού κλήσης·
            
            
               δ)τον αριθμό ΦΠΑ της επιχείρησης·
            
            
               ε)τον αριθμό καταχώρισης και αναγνώρισης οικονομικών φορέων (EORI) της επιχείρησης, κατά περίπτωση· 
            
            
               στ)το πλήρες ονοματεπώνυμο ενός προσώπου επαφής που πληροί τους όρους των σημείων i) και ii), καθώς και μια ατομική ηλεκτρονική διεύθυνση που χρησιμοποιείται για επαγγελματικούς σκοπούς από το εν λόγω πρόσωπο και η οποία περιέχει σαφή σύνδεσμο με την επιχείρηση, αν είναι δυνατό:
            
            
               i)είτε είναι πραγματικός δικαιούχος της επιχείρησης είτε απασχολείται από αυτήν· 
            
            
               ii)έχει εξουσιοδοτηθεί να εκτελεί όλες τις υποχρεώσεις και τις σχετικές με το μητρώο δραστηριότητες για λογαριασμό της επιχείρησης, κατά τρόπο ώστε να καθίστανται νομικά δεσμευτικές για την επιχείρηση· 
            
            
               ζ)σύντομη περιγραφή των επιχειρηματικών δραστηριοτήτων της επιχείρησης·
            
            
               η) γραπτή επιβεβαίωση της πρόθεσης της επιχείρησης να εγγραφεί στο μητρώο, υπογεγραμμένη από τον πραγματικό δικαιούχο ή από υπάλληλο της επιχείρησης που είναι εξουσιοδοτημένος να συντάσσει νομικά δεσμευτικές δηλώσεις για λογαριασμό της επιχείρησης·
            
            
               θ)τα στοιχεία του τραπεζικού λογαριασμού της επιχείρησης, επικυρωμένα με έγγραφο το οποίο υπογράφεται από εκπρόσωπο της τράπεζας ή, διαφορετικά, πρωτότυπη επίσημη κατάσταση τραπεζικού λογαριασμού στην Ένωση ο οποίος χρησιμοποιείται από την επιχείρηση για τις επιχειρηματικές της δραστηριότητες και καλύπτει περίοδο εντός των τελευταίων 3 μηνών.   
            
            
               2.Οι επιχειρήσεις που είναι εγκατεστημένες εκτός της Ένωσης και έχουν εξουσιοδοτήσει αποκλειστικό αντιπρόσωπο, όπως αναφέρεται στο άρθρο 16 παράγραφος 5 του κανονισμού (ΕΕ) αριθ. 517/2014, παρέχουν στην Επιτροπή τις ακόλουθες πληροφορίες προκειμένου να καταχωριστούν στο μητρώο:
            
            
               α) τις πληροφορίες που παρατίθενται στα στοιχεία α), β) και γ) της παραγράφου 1, αλλά σε σχέση τόσο με την επιχείρηση όσο και με τον αποκλειστικό αντιπρόσωπο, και συνοδευόμενες, στην περίπτωση των πληροφοριών του στοιχείου α), από σχετικό επίσημο έγγραφο στο οποίο εμφανίζονται η ονομασία και η νομική μορφή σε κάθε περίπτωση, μαζί με πιστοποιημένη μετάφραση του εν λόγω εγγράφου στα αγγλικά· 
            
         
         
            
               β) τις πληροφορίες που αναφέρονται στην παράγραφο 1 στοιχεία δ), ε) και θ), αλλά όσον αφορά τον αποκλειστικό αντιπρόσωπο και όχι την επιχείρηση· 
            
            
               γ) το πλήρες ονοματεπώνυμο ενός προσώπου επαφής που πληροί τους όρους των σημείων i) και ii), καθώς και μια ατομική ηλεκτρονική διεύθυνση που χρησιμοποιείται για επαγγελματικούς σκοπούς από το εν λόγω πρόσωπο και η οποία περιέχει σαφή σύνδεσμο προς τον αποκλειστικό αντιπρόσωπο, αν είναι δυνατό:
            
            
                i)είτε είναι πραγματικός δικαιούχος είτε απασχολείται από αποκλειστικό αντιπρόσωπο· 
            
            
               ii)έχει εξουσιοδοτηθεί να εκτελεί όλες τις υποχρεώσεις και τις σχετικές με το μητρώο δραστηριότητες για λογαριασμό της επιχείρησης και του αποκλειστικού αντιπροσώπου, κατά τρόπο ώστε να καθίστανται νομικά δεσμευτικές τόσο για την επιχείρηση όσο και για τον αποκλειστικό αντιπρόσωπο· 
            
            
               δ)ηλεκτρονική διεύθυνση του αποκλειστικού αντιπροσώπου·
            
            
               ε)περιγραφή των επιχειρηματικών δραστηριοτήτων της επιχείρησης·
            
            
               στ) τη γραπτή επιβεβαίωση που αναφέρεται στην παράγραφο 1 στοιχείο η), υπογεγραμμένη επιπλέον από τον πραγματικό δικαιούχο ή από υπάλληλο του αποκλειστικού αντιπροσώπου που είναι εξουσιοδοτημένος να συντάσσει νομικά δεσμευτικές δηλώσεις για λογαριασμό του αποκλειστικού αντιπροσώπου.
            
            
               3.Ως προς την επιλεξιμότητα για την υποβολή δήλωσης σύμφωνα με το άρθρο 16 παράγραφος 2 ή 4 του κανονισμού (ΕΕ) αριθ. 517/2014 για ένα δεδομένο έτος, οι προθεσμίες για την υποβολή και τη συμπλήρωση αίτησης καταχώρισης στο μητρώο είναι αυτές που καθορίζονται στην ανακοίνωση που εκδίδεται από την Επιτροπή σύμφωνα με το άρθρο 16 παράγραφος 2 τρίτο εδάφιο του εν λόγω κανονισμού.
            
            
               4.Οι επιχειρήσεις που έχουν ήδη καταχωριστεί πριν από την έναρξη ισχύος του παρόντος κανονισμού υποβάλλουν τις πληροφορίες σύμφωνα με την παράγραφο 1 ή 2, κατά περίπτωση, εντός 3 μηνών από την έναρξη ισχύος του παρόντος κανονισμού, εκτός εάν οι πληροφορίες αυτές έχουν ήδη υποβληθεί στο μητρώο. 
            
            
               Άρθρο 4
            
            
               Επιπλέον απαιτούμενες πληροφορίες για την καταχώριση στο μητρώο 
            
            
               1.Η Επιτροπή μπορεί να ζητήσει από μια επιχείρηση να παράσχει πληροφορίες σχετικά με την ταυτότητα του πραγματικού δικαιούχου της επιχείρησης και, κατά περίπτωση, του αποκλειστικού αντιπροσώπου της επιχείρησης, συμπεριλαμβανομένων πληροφοριών σχετικά με το είδος των δικαιωμάτων του πραγματικού δικαιούχου και το είδος και το επίπεδο του ελέγχου που δικαιούται να ασκήσει ο συγκεκριμένος δικαιούχος. 
            
            
               2.Η Επιτροπή, εάν δικαιολογείται έπειτα από προκαταρκτική αξιολόγηση των πληροφοριών που ορίζονται στο άρθρο 3 και, κατά περίπτωση, στην παράγραφο 1 του παρόντος άρθρου, μπορεί επίσης να ζητήσει από την επιχείρηση να παράσχει τα ακόλουθα:
            
            
               α)πρόσθετες πληροφορίες ή δικαιολογητικά που αποδεικνύουν την ακρίβεια και την πληρότητα των πληροφοριών που παρέχονται δυνάμει του άρθρου 3 ή, κατά περίπτωση, της παραγράφου 1 του παρόντος άρθρου·
            
            
               β)τις οικονομικές καταστάσεις της επιχείρησης για το προηγούμενο έτος ή, εάν δεν είναι διαθέσιμες, απόδειξη επαρκών κεφαλαίων για την εκτέλεση των μελλοντικών δραστηριοτήτων για τις οποίες η επιχείρηση επιθυμεί να καταχωριστεί στο μητρώο·
            
            
               γ)το επιχειρηματικό σχέδιο της επιχείρησης για μελλοντικές δραστηριότητες και επισκόπηση των προηγούμενων επιχειρηματικών δραστηριοτήτων·
            
            
               δ)έγγραφο που αποδεικνύει τη διοικητική δομή της επιχείρησης·
            
            
               ε)πληροφορίες σχετικά με τυχόν δεσμούς, όπως νομικούς, οικονομικούς ή χρηματοπιστωτικούς, με άλλες επιχειρήσεις, ή τους πραγματικούς δικαιούχους άλλων επιχειρήσεων που έχουν υποβάλει αίτηση καταχώρισης ή είναι ήδη καταχωρισμένες στο μητρώο. 
            
            
               3.Η Επιτροπή μπορεί να ζητήσει, κατά περίπτωση, κάθε πρόσθετη πληροφορία ή δικαιολογητικό που απαιτείται βάσει της παραγράφου 2 από τις επιχειρήσεις που εκπροσωπούνται από αποκλειστικό αντιπρόσωπο να συνοδεύεται από πιστοποιημένη μετάφραση στα αγγλικά. 
            
            
               4.Οι επιχειρήσεις υποβάλλουν κάθε πληροφορία ή δικαιολογητικό που ζητείται βάσει του παρόντος άρθρου εντός 10 εργάσιμων ημερών από την ημερομηνία υποβολής του αιτήματος ή εντός μεγαλύτερης προθεσμίας, την οποία μπορεί να συμφωνήσει η Επιτροπή, κατόπιν δεόντως αιτιολογημένης αίτησης της επιχείρησης για παράταση της προθεσμίας.
            
         
         
            
               Άρθρο 5
            
            
               Υποχρέωση επικαιροποίησης των πληροφοριών
            
            
               Οι επιχειρήσεις που είναι καταχωρισμένες στο μητρώο μεριμνούν ώστε οι πληροφορίες που παρέχονται από αυτές ή για λογαριασμό τους δυνάμει του παρόντος κανονισμού να είναι επικαιροποιημένες και ενημερώνουν την Επιτροπή αμέσως μόλις αυτές οι πληροφορίες τροποποιηθούν ή παύσουν να είναι πλήρεις ή ακριβείς. 
            
            
               Άρθρο 6
            
            
               Απόρριψη, αναστολή και ακύρωση των καταχωρίσεων 
            
            
               1.Η Επιτροπή μπορεί να αρνηθεί να καταχωρίσει επιχείρηση στο μητρώο ή μπορεί να αναστείλει την καταχώριση επιχείρησης, εάν δεν πληρούνται οι απαιτήσεις του παρόντος κανονισμού όσον αφορά την εν λόγω επιχείρηση ή εάν οι πληροφορίες ή τα δικαιολογητικά που παρέχονται δυνάμει του παρόντος κανονισμού από την επιχείρηση ή για λογαριασμό της είναι ανακριβή ή ελλιπή. Η οικεία επιχείρηση και η αρμόδια αρχή του οικείου κράτους μέλους ενημερώνονται, μέσω του μητρώου, για τους λόγους απόρριψης ή αναστολής της καταχώρισης. 
            
            
               2.Όταν η καταχώριση μιας επιχείρησης αναστέλλεται δυνάμει της παραγράφου 1, η Επιτροπή αίρει την αναστολή και αποκαθιστά την καταχώριση σε περίπτωση που οι απαιτήσεις του παρόντος κανονισμού σε σχέση με την επιχείρηση πληρούνται στη συνέχεια ή, κατά περίπτωση, οι πληροφορίες ή τα δικαιολογητικά που παρέχονται δυνάμει του παρόντος κανονισμού από την επιχείρηση ή για λογαριασμό της επικαιροποιούνται στη συνέχεια, ώστε να είναι ακριβή και πλήρη. 
            
            
               3.Η Επιτροπή ακυρώνει την καταχώριση επιχειρήσεων όταν παρέχονται εσκεμμένα ψευδείς πληροφορίες ή εάν μια επιχείρηση, έπειτα από αναστολή, συστηματικά δεν παρέχει τις απαιτούμενες πληροφορίες ή δεν επικαιροποιεί τις πληροφορίες της βάσει του παρόντος κανονισμού. Η οικεία επιχείρηση και η αρμόδια αρχή του οικείου κράτους μέλους ενημερώνονται, μέσω του μητρώου, για τους λόγους ακύρωσης της καταχώρισης. 
            
            
               Άρθρο 7
            
            
               Επιχειρήσεις με τον/τους ίδιο/-ους πραγματικό/-ούς δικαιούχο/-ους
            
            
               1.Για την κατανομή των ποσοστώσεων με σκοπό τη διάθεση υδροφθορανθράκων στην αγορά σύμφωνα με το άρθρο 16 παράγραφος 5 του κανονισμού (ΕΕ) αριθ. 517/2014, όλες οι επιχειρήσεις με τον/τους ίδιο/-ους πραγματικό/-ούς δικαιούχο/-ους θεωρούνται μοναδικός δηλών σύμφωνα με το άρθρο 16 παράγραφοι 2 και 4 του κανονισμού. Ο εν λόγω μοναδικός δηλών είναι η επιχείρηση που είχε καταχωριστεί πρώτη ή, κατά περίπτωση, άλλη καταχωρισμένη επιχείρηση που υποδεικνύεται από τον/τους πραγματικό/-ούς δικαιούχο/-ους. Για τον εκ νέου υπολογισμό των τιμών αναφοράς σύμφωνα με το άρθρο 16 παράγραφος 3 του κανονισμού (ΕΕ) αριθ. 517/2014, όλες οι επιχειρήσεις με τον/τους ίδιο/-ους πραγματικό/-ούς δικαιούχο/-ους θεωρούνται μοναδικός εισαγωγέας ή παραγωγός. Ο εν λόγω μοναδικός εισαγωγέας ή παραγωγός είναι η επιχείρηση που είχε καταχωριστεί πρώτη ή, κατά περίπτωση, άλλη καταχωρισμένη επιχείρηση που υποδεικνύεται από τον/τους πραγματικό/-ούς δικαιούχο/-ους.
            
            
               2.Για επιχειρήσεις στις οποίες εφαρμόζεται η παράγραφος 1 για δύο περιόδους δήλωσης, η Επιτροπή ακυρώνει την καταχώριση των επιχειρήσεων με τον/τους ίδιο/-ους πραγματικό/-ούς δικαιούχο/-ους, εκτός από την επιχείρηση που είχε καταχωριστεί πρώτη ή, κατά περίπτωση, άλλη καταχωρισμένη επιχείρηση που υπέδειξε ο/οι πραγματικός/-οί δικαιούχος/-οι, εκτός εάν εκκρεμούν άλλες υποχρεώσεις σύμφωνα με τον κανονισμό (ΕΕ) αριθ. 517/2014 που απαιτούν καταχώριση στο μητρώο. 
            
            
               Άρθρο 8
            
            
               Ανταλλαγή πληροφοριών
            
            
               Κατόπιν αιτήματος, τα κράτη μέλη συνεργάζονται και ανταλλάσσουν πληροφορίες με την Επιτροπή, όταν αυτό είναι αναγκαίο για την αξιολόγηση της πληρότητας και της ακρίβειας των πληροφοριών που παρέχονται από τις επιχειρήσεις για σκοπούς καταχώρισης δυνάμει του παρόντος κανονισμού, ιδίως όταν οι πληροφορίες αφορούν εθνικές νομοθεσίες και πρακτικές. 
            
            
               Άρθρο 9
            
            
               1.Τα δεδομένα προσωπικού χαρακτήρα μιας επιχείρησης που έχουν υποστεί επεξεργασία στο μητρώο μπορούν να διατηρούνται για μέγιστη περίοδο 5 ετών μετά την ακύρωση της καταχώρισης σύμφωνα με το άρθρο 6 παράγραφος 3.
            
            
               2.Η Επιτροπή εξασφαλίζει με τεχνικά μέσα τη διαγραφή των δεδομένων προσωπικού χαρακτήρα σύμφωνα με την παράγραφο 1. 
            
            
               Άρθρο 10
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
         
         
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 25.4.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 150 της 20.5.2014, σ. 195. 
               
               
                  
                     (2)
                  
                        Απόφαση (EE) 2017/1541 του Συμβουλίου, της 17ης Ιουλίου 2017, σχετικά με τη σύναψη, εξ ονόματος της Ευρωπαϊκής Ένωσης, της τροποποίησης του Κιγκάλι του πρωτοκόλλου του Μόντρεαλ για τις ουσίες που καταστρέφουν τη στιβάδα του όζοντος (ΕΕ L 236 της 14.9.2017, σ. 1).
               
               
                  
                     (3)
                  
                        Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39). 
               
               
                  
                     (4)
                  
                        Οδηγία (ΕΕ) 2015/849 του Ευρωπαϊκού Κοινοβουλίου και του Συμβουλίου, της 20ής Μαΐου 2015, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας, την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, και την κατάργηση της οδηγίας 2005/60/ΕΚ του Ευρωπαϊκού Κοινοβουλίου και του Συμβουλίου και της οδηγίας 2006/70/ΕΚ της Επιτροπής (ΕΕ L 141 της 5.6.2015, σ. 73).